Dumitru Macri, primul român nominalizat la "Balonul de Aur", s-a stins din viaţă la vârsta de 92 de ani, la Paris, acolo unde a locuit în ultimii ani, informează FRF .
Născut în 28 aprilie 1931 la Bucureşti, Dumitru Macri a evoluat în întreaga sa carieră doar pentru Rapid, în perioada 1950-1965, unde a câştigat Cupa Balcanică în 1964.
A îmbrăcat tricoul echipei naţionale de 10 ori, în perioada 1958-1962. Ca antrenor a activat la CFR Timişoara (1971-1972), Rapid (1973), naţionala Algeriei (1974-1975) şi FC Olt Scorniceşti (1984). În 1986 a ales să plece din România şi să se stabilească la Paris, alături de fiul său.
În 1961, Dumitru Macri a fost nominalizat la Balonul de Aur, alături de nume precum Lev Yashin, Eusebio, Sir Bobby Charlton, Alfredo Di Stefano şi Ferenc Puskas.
"Suflarea alb-vişinie este în doliu, odată cu trecerea în nefiinţă a lui Dumitru "Tache" Macri, unul dintre cei mai longevivi jucători ce au îmbrăcat tricoul Rapidului.
În vârstă de 92 de ani, Tache Macri s-a stins din viaţă la Paris, acolo unde a locuit.
Condoleanţe familiei şi prietenilor!", este mesajul FC Rapid după trecerea în nefiinţă a lui Macri.